SOS skenk rekenaars aan gemeenskapsprojekValentyn van der Merwe, SOS se hoof van innovasie, en Suzette Oosthuizen, Helpende Hand se hoof van sentrums en nasionale takke, by die oorhandiging van die skootrekenaars. (Foto verskaf) Die Solidariteit Skoleondersteuningsentrum (SOS) het Donderdag sewe rekenaars aan Solidariteit Helpende Hand se gemeenskapsprojek, Ons Plek, oorhandig. Hierdie skenking is die eerste stap om aan 230 leerders by die Ons Plek-naskoolsentrum toegang tot die Wolkskool se hoëgehalte Afrikaanse onderrig van duisende kort videolesse, assesserings, werkboeke en werkkaarte te gee. “Met die rekenaars sal leerders boonop die internet kan gebruik en kan hulle voordeel trek uit vele ander opvoedkundige hulpbronne wat daar beskikbaar is. “Ons glo die skenking is ŉ belangrike bydrae tot die voortgesette sukses van Ons Plek as ŉ opvoedkundige gemeenskapsprojek, wat kinders van alle agtergronde in Afrikaanse kultuurgemeenskappe dien,” het Valentyn van der Merwe, hoof van innovasie by die SOS, gesê. Suzette Oosthuizen, Helpende Hand se hoof van sentrums en nasionale takke, het die skenking verwelkom. “Hierdie inisiatief is weer ŉ bewys dat verskillende instellings in die Solidariteit Beweging, elk met hulle unieke sterkpunte, saamspan om daadwerklike ŉ verskil in gemeenskappe te maak. “Die SOS se Wolkskool het ons naskoolleerders gehelp om hul prestasie merkbaar te verbeter. “Die uitdaging was egter dat daar nie genoeg rekenaars vir al ons leerders by Helpende Hand se ses Ons Plek-sentrums beskikbaar was nie. Ons is opreg dankbaar oor die rekenaars wat vandag aan ons geskenk is om hierdie leemte te vul. Vir ons kinders is dit lewensveranderend, skep dit hoop en maak dit leer makliker.” Volgens Oosthuizen is ontwikkeling, opleiding en opvoeding vir Helpende Hand noodsaaklik om oor die langtermyn voorspoed in gemeenskappe te verseker. “Elke kind se potensiaal kan volgens sy vermoë ontwikkel word wanneer ŉ baba ŉ veilige omgewing het, ŉ kleuter ontwikkel word met ŉ uitkomsgebaseerde program en daar ondersteuning op skoolvak gebied word. So word ŉ deur oopgemaak na verdere kwalifikasies, wat lei tot ŉ eerbare werk en ŉ nodige bydrae in hulle eie gemeenskappe,” sê sy. Enige skenkings van toerustings, soos ou rekenaars en skootrekenaars in ŉ werkende toestand, kan aan die SOS gemaak word om die projek verder te ondersteun. Stuur gerus ŉ e-pos aan [email protected] vir meer inligting hieroor.